CELEX: 52018PC0371
Language: el
Date: 2018-05-31
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την επέκταση στα μη συμμετέχοντα κράτη μέλη της εφαρμογής του κανονισμού (ΕΕ) αριθ. .../2018 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο μετά το 2020 (πρόγραμμα «Pericles IV»)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.5.2018
            COM(2018) 371 final
            2018/0219(APP)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την επέκταση στα μη συμμετέχοντα κράτη μέλη της εφαρμογής του κανονισμού (ΕΕ) αριθ. .../2018 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο μετά το 2020 (πρόγραμμα «Pericles IV»)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η παρούσα πρόταση προβλέπει ως ημερομηνία εφαρμογής την 1η Ιανουαρίου 2021 και υποβάλλεται για την Ένωση 27 κρατών μελών, σύμφωνα με την κοινοποίηση της πρόθεσης του Ηνωμένου Βασιλείου να αποχωρήσει από την Ευρωπαϊκή Ένωση και την Ευρατόμ, βάσει του άρθρου 50 της Συνθήκης για την Ευρωπαϊκή Ένωση, η οποία παρελήφθη από το Ευρωπαϊκό Συμβούλιο στις 29 Μαρτίου 2017.
            
            
               Το πρόγραμμα Pericles είναι πρόγραμμα ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία. Το πρόγραμμα θεσπίστηκε με την απόφαση 2001/923/ΕΚ του Συμβουλίου, της 17ης Δεκεμβρίου 2001, και με την απόφαση 2001/924/ΕΚ του Συμβουλίου, της 17ης Δεκεμβρίου 2001 η ισχύς του προγράμματος επεκτάθηκε στα κράτη μέλη που δεν είχαν υιοθετήσει το ευρώ ως νόμισμά τους. Μεταγενέστερες τροποποιήσεις αυτών των βασικών πράξεων με τις αποφάσεις του Συμβουλίου 2006/75/ΕΚ, 2006/76/ΕΚ, 2006/849/ΕΚ, 2006/850/ΕΚ, τον κανονισμό (ΕΕ) αριθ. 331/2014 και τον κανονισμό (ΕΕ) 2015/768 του Συμβουλίου
                  1
                παρέτειναν τη διάρκεια του προγράμματος έως την 31η Δεκεμβρίου 2020.
            
            
               Στην πρότασή της (COM(2018)369), η οποία βασίζεται στο άρθρο 133 της ΣΛΕΕ, η Επιτροπή προτείνει να συνεχιστεί το πρόγραμμα Pericles στο πλαίσιο του πολυετούς δημοσιονομικού πλαισίου μετά το 2020.
            
            
               Το άρθρο 139 της Συνθήκης για τη λειτουργία της Ευρωπαϊκής Ένωσης προβλέπει ότι τα μέτρα που διέπουν τη χρήση του ευρώ, όπως αναφέρονται στο άρθρο 133, δεν έχουν εφαρμογή για τα κράτη μέλη για τα οποία ισχύει παρέκκλιση.
            
            
               Ωστόσο, οι ανταλλαγές πληροφοριών και προσωπικού και τα μέτρα συνδρομής και κατάρτισης που εφαρμόζονται στο πλαίσιο του προγράμματος Pericles θα πρέπει να είναι ενιαία σε όλη την Ένωση και κατά συνέπεια θα πρέπει να ληφθούν τα απαιτούμενα μέτρα που θα εξασφαλίσουν το ίδιο επίπεδο προστασίας για το ευρώ στα κράτη μέλη στα οποία το ευρώ δεν είναι το επίσημο νόμισμά τους. Στο πλαίσιο της παρούσας επέκτασης του προγράμματος Pericles 2020, είναι σημαντικό και ουσιαστικής σημασίας να διαδραματίσουν ενεργό ρόλο τα μη συμμετέχοντα κράτη μέλη. Η Εθνική Τράπεζα της Κροατίας, για παράδειγμα, διοργάνωσε σειρά διασκέψεων υπό τον τίτλο «Βαλκανικό δίκτυο για την προστασία του ευρώ» με τη συμμετοχή εμπειρογνωμόνων από τη Νοτιοανατολική Ευρώπη με σκοπό την ενίσχυση της προστασίας του ευρώ από την παραχάραξη σε αυτή την περιοχή, η οποία είναι γνωστή για την παραγωγή και διανομή πλαστών ευρώ.
            
            
               Η παρούσα πρόταση θα πρέπει να επεκτείνει το πρόγραμμα Pericles στα κράτη μέλη της Ευρωπαϊκής Ένωσης τα οποία δεν χρησιμοποιούν ακόμη το ευρώ ως ενιαίο νόμισμά τους.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ 
            
            
               ·Νομική βάση
            
            
               Η νομοθεσία της Ένωσης σχετικά με την προστασία του ευρώ από την παραχάραξη και την κιβδηλεία εμπίπτει στο πεδίο εφαρμογής του άρθρου 133 της Συνθήκης για τη λειτουργία της Ευρωπαϊκής Ένωσης (ΣΛΕΕ). Η διάταξη αυτή προβλέπει ότι το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία, μετά από διαβούλευση με την Ευρωπαϊκή Κεντρική Τράπεζα, θεσπίζουν τα μέτρα που είναι αναγκαία για τη χρήση του ευρώ ως ενιαίου νομίσματος. Η διάταξη αυτή εφαρμόζεται μόνο στα κράτη μέλη που έχουν υιοθετήσει το ευρώ ως ενιαίο νόμισμα. 
            
            
               Η παρούσα πρόταση βασίζεται στο άρθρο 352 της ΣΛΕΕ, το οποίο αποτελεί τη νομική βάση που επιτρέπει την επέκταση της εφαρμογής του προγράμματος Pericles στα κράτη μέλη που δεν έχουν υιοθετήσει το ευρώ ως ενιαίο νόμισμά τους. 
            
            
               ·Επικουρικότητα (σε περίπτωση μη αποκλειστικής αρμοδιότητας)
            
            
               Η παρούσα πρόταση συνάδει με την αρχή της επικουρικότητας. Η προστασία του ενιαίου ευρωπαϊκού νομίσματος ως δημόσιου αγαθού έχει σαφή διακρατική διάσταση και ως εκ τούτου η προστασία του ευρώ υπερβαίνει το συμφέρον και την αρμοδιότητα των επιμέρους κρατών μελών της ΕΕ. Λαμβάνοντας υπόψη τη διασυνοριακή κυκλοφορία του ευρώ και την έντονη δραστηριοποίηση του διεθνούς οργανωμένου εγκλήματος στην παραχάραξη και κιβδηλεία (παραγωγή και διανομή) του ευρώ, τα εθνικά πλαίσια προστασίας πρέπει να συμπληρωθούν με μια πρωτοβουλία της ΕΕ για να εξασφαλιστεί ομοιογενής εθνική και διεθνής συνεργασία, καθώς και για την αντιμετώπιση πιθανών αναδυόμενων διεθνών κινδύνων.
            
            
               ·Αναλογικότητα
            
            
               ·Ο κανονισμός που προτείνεται είναι αναγκαίος, κατάλληλος και ενδεδειγμένος για την επίτευξη του επιδιωκόμενου σκοπού. Προτείνει να ενισχυθεί η συνεργασία μεταξύ των κρατών μελών και μεταξύ της Επιτροπής και των κρατών μελών, χωρίς να περιορίζεται η δυνατότητα των κρατών μελών να προστατεύουν το ευρώ από την παραχάραξη και την κιβδηλεία. Η δράση στο επίπεδο της Ένωσης είναι δικαιολογημένη διότι βοηθά σαφώς τα κράτη μέλη να προστατεύουν συλλογικά το ευρώ και ενθαρρύνει τη χρήση κοινών μηχανισμών της Ένωσης για την καλύτερη συνεργασία και ανταλλαγή πληροφοριών μεταξύ των αρμόδιων αρχών
                  2
               .Επιλογή της νομικής πράξης 
            
            
               Ο κανονισμός θεωρείται η κατάλληλη νομική πράξη για τον καθορισμό του πλαισίου για την προστασία του ευρώ από την παραχάραξη και την κιβδηλεία. Βρίσκεται σε συνέχεια με τον κανονισμό (ΕΕ) 2015/768 του Συμβουλίου, της 11ης Μαΐου 2015, για την επέκταση στα μη συμμετέχοντα κράτη μέλη της εφαρμογής του κανονισμού (ΕΕ) αριθ. 331/2014 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Περικλής 2020»).
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Η Επιτροπή διενήργησε εκ των προτέρων αξιολόγηση (SWD(2018)281) στο πλαίσιο της κατάρτισης του κανονισμού (ΕΕ) αριθ. .../2018 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο μετά το 2020 (πρόγραμμα «Pericles IV»). Τα στοιχεία που συλλέχθηκαν και παρουσιάστηκαν στο πλαίσιο της εν λόγω εκ των προτέρων αξιολόγησης μπορούν να χρησιμοποιηθούν άμεσα στην παρούσα πρόταση. 
            
         
         
            
               Στο πλαίσιο της δημόσιας διαβούλευσης σχετικά με την ασφάλεια των κεφαλαίων της ΕΕ, ζητήθηκε η γνώμη των ενδιαφερόμενων μερών όσον αφορά την προστασία του ευρώ από την παραχάραξη και την κιβδηλεία.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το νομοθετικό δημοσιονομικό δελτίο που επισυνάπτεται στην παρούσα πρόταση κανονισμού του Συμβουλίου προσδιορίζει τις δημοσιονομικές επιπτώσεις, καθώς και τους ανθρώπινους και διοικητικούς πόρους που απαιτούνται. Το παρόν δημοσιονομικό δελτίο σχετικά με τις δημοσιονομικές επιπτώσεις είναι πανομοιότυπο –εκτός από τη νομική βάση– με το δημοσιονομικό δελτίο για την πρόταση κανονισμού του Ευρωπαϊκού Κοινοβουλίου και του Συμβουλίου (ΕΕ) αριθ. .../2018 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία μετά το 2020 (πρόγραμμα «Pericles IV»). 
            
            
               5.ΛΟΙΠΑ ΣΤΟΙΧΕΙΑ
            
            
               ·Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου
            
            
               ·Επεξηγηματικά έγγραφα (για οδηγίες)
            
            
               Άνευ αντικειμένου
            
            
               2018/0219 (APP)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την επέκταση στα μη συμμετέχοντα κράτη μέλη της εφαρμογής του 
                  κανονισμού (ΕΕ) αριθ. .../2018 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο μετά το 2020 (πρόγραμμα «Pericles IV»)
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη την έγκριση του Ευρωπαϊκού Κοινοβουλίου
                  3
               ,
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) No.../2018 για τη θέσπιση του προγράμματος «Pericles IV»
                  4
                προβλέπει ότι αυτό εφαρμόζεται στα κράτη μέλη σύμφωνα με τις Συνθήκες. Το άρθρο 139 της Συνθήκης για τη λειτουργία της Ευρωπαϊκής Ένωσης προβλέπει ότι τα μέτρα που διέπουν τη χρήση του ευρώ, όπως αναφέρονται στο άρθρο 133, δεν έχουν εφαρμογή για τα κράτη μέλη για τα οποία ισχύει παρέκκλιση.
            
         
         
            
               (2)Ωστόσο, οι ανταλλαγές πληροφοριών και προσωπικού και τα μέτρα συνδρομής και κατάρτισης που εφαρμόζονται στο πλαίσιο του προγράμματος Pericles IV θα πρέπει να είναι ενιαία σε όλη την Ένωση.  Θα πρέπει κατά συνέπεια να ληφθούν τα απαιτούμενα μέτρα που θα εξασφαλίσουν το ίδιο επίπεδο προστασίας για το ευρώ στα κράτη μέλη στα οποία το ευρώ δεν είναι το επίσημο νόμισμά τους.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η εφαρμογή του κανονισμού (ΕΕ) αριθ. .../2018 επεκτείνεται στα κράτη μέλη εκτός των συμμετεχόντων κρατών μελών όπως ορίζονται στο άρθρο 1 στοιχείο α) του κανονισμού (ΕΚ) αριθ. 974/1998
                  5
               .
            
            
               Οντότητες από τα εν λόγω κράτη μέλη θεωρούνται επιλέξιμες για χρηματοδότηση όταν αποτελούν αρμόδιες αρχές κατά την έννοια του άρθρου 9 του κανονισμού (ΕΕ) αριθ. .../2018 για τη θέσπιση του προγράμματος Pericles IV. 
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) 2015/768 του Συμβουλίου, της 11ης Μαΐου 2015, για την επέκταση της εφαρμογής του κανονισμού (ΕΕ) αριθ. 331/2014 στα μη συμμετέχοντα κράτη μέλη, 
                  ΕΕ L121 της 14.5.2015, σ. 1.
               
               
                  
                     (2)
                  
                        Όπως αναφέρεται στην αιτιολογική σκέψη 13 του κανονισμού (ΕΕ) αριθ. 331/2014 περί προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Pericles 2020»), 
                  ΕΕ L 103 της 5.4.2014, σ. 1
                  . 
               
               
                  
                     (3)
                  
                        ΕΕ C της … , σ. . 
               
               
                  
                     (4)
                  
                        Βλ. σ. … της εν λόγω Επίσημης Εφημερίδας.
               
               
                  
                     (5)
                  
                        
                  ΕΕ L 139 της 11.5.1998, σ. 1
                  .